Na temelju čl. 11. st. 2. Zakona o poticanju razvoja malog gospodarstva (NN 29/02, 63/07, 53/12, 56/13, 121/16), čl. 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) i čl. 27. Statuta Grada Zlatara („Službeni glasnik Krapinsko-zagorske županije“ 36A/13, 9/18, 9/20), Gradsko vijeće Grada Zlatara na\_\_\_\_\_\_ sjednici održanoj \_\_\_\_\_\_\_\_\_\_\_\_\_ donijelo je

**P R O G R A M**

**pomoći poduzetnicima za očuvanje poslovne aktivnosti zbog posebne okolnosti**

**uvjetovane koronavirusom COVID – 19**

1. **OSNOVNE ODREDBE**

**Članak 1.**

Programom pomoći poduzetnicima za očuvanje poslovne aktivnosti zbog posebne okolnosti uvjetovane koronavirusom COVID–19 (dalje: Program), uređuje se cilj Programa, korisnici, nositelji provedbe, uvjeti za dodjelu potpore, sredstva za realizaciju Programa i postupak dodjele potpora.

**Članak 2.**

S obzirom da epidemija koronavirusa COVID-19 nedvojbeno narušava gospodarsku aktivnost te ugrožava određene sektore gospodarstva Zlatara, ovim Programom cilj je ublažavanje smanjene gospodarske aktivnosti onim poduzetnicima čija je djelatnost zabranjena ili smanjena uslijed djelovanja navedene epidemije.

1. **KORISNICI MJERA IZ PROGRAMA**

**Članak 3.**

**Korisnici potpore** iz čl. 1. ovog Programa mogu biti mikro, mali i srednji poduzetnici definirani Zakonom o poticanju razvoja malog gospodarstva (NN 29/02, 63/07, 53/12, 56/13, 121/16) koji su u cijelosti u privatnom vlasništvu, sukladno pravilima Uredbe komisije (EU) br. 1407/2013. (Službeni list Europske unije, serija L, broj 352/1, 24. prosinca 2013.) i obiteljska poljoprivredna gospodarstva, a ispunjavaju sljedeće uvjete:

* ostvarili su potporu Hrvatskog zavoda za zapošljavanje – Potpore za očuvanje radnih mjesta u djelatnostima pogođenima Koronavirusom (COVID -19),
* posluju na području Grada Zlatara, a obrtnici i fizičke osobe nositelji OPG-a imaju prebivalište na području Grada Zlatara,
* OPG mora biti u sustavu poreza na dobit ili dohodak, nositelj OPG-a mora biti prijavljen na obvezno mirovinsko i zdravstveno osiguranje,
* imaju podmirene obveze poreza, prireza, doprinosa i drugih obveza o kojima evidenciju vodi Porezna uprava,
* imaju najmanje 1 zaposlenog, uključujući vlasnika/cu na dan 20. ožujka 2020. Vlasnik obrta se smatra zaposlenikom svog obrta ukoliko nema zasnovan radni odnos kod druge pravne ili fizičke osobe. Vlasnik OPG-a se smatra zaposlenikom svog OPG-a ukoliko nema zasnovan radni odnos kod druge pravne ili fizičke osobe.
* imaju podmirene sve obveze prema Gradu Zlataru,
* nad kojima nije otvoren stečajni postupak, postupak predstečajne nagodbe ili postupak likvidacije i nije u blokadi u razdoblju do 20. ožujka 2020. godine.

Za potporu se **ne mogu kandidirati**, odnosno zahtjevi se neće razmatrati ukoliko ga podnesu gospodarski subjekti koji:

* ne mogu obavljati djelatnost iz ciljane skupine Odlukom Stožera civilne zaštite, a inspekcijskim nadzorom im je utvrđeno kršenje zabrane,
* inspekcijskim nadzorom im je utvrđeno kršenje Odluke Vlade Republike Hrvatske o iznimnim mjerama kontrole cijena za određene proizvode,
* su u razdoblju od tri prethodne fiskalne godine ostvarili potpore u ukupnom iznosu većem od propisanih 200.000,00 EUR u kunskoj protuvrijednosti, poduzetniku u sektoru cestovnog prometa potpore ne smiju premašiti 100.000,00 EUR tijekom bilo kojeg razdoblja od tri fiskalne godine,
* registrirali su poslovni subjekt u nadležnom registru nakon 19. ožujka 2020.,
* koriste neku od mjera Grada Zlatara iz dosadašnjih programa, a nisu postupali u skladu s ugovornim obvezama i na taj način narušili iskazano povjerenje, osobito u dijelu koji se odnosi na namjenski utrošak odobrenih sredstava,
* razvrstani su u slijedeće skupine djelatnosti iz NKD-a 2007:
* odjeljak 64 Financijske djelatnosti i djelatnosti osiguranja
* odjeljak 65 Osiguranje, reosiguranje i mirovinski fondovi, osim, obveznoga socijalnog osiguranja,
* odjeljak 66 Pomoćne djelatnosti kod financijskih usluga i djelatnosti osiguranja
* odjeljak 68 Poslovanje nekretninama,
* odjeljak 92 Djelatnosti kockanja i klađenja.

1. **NOSITELJ PROGRAMA**

**Članak 4.**

Nositelj provedbe ovoga Programa je Jedinstveni upravni odjel Grada Zlatara (dalje: Grad).

1. **CILJ PROGRAMA**

**Članak 5.**

Cilj Programa je pomoć poduzetnicima za očuvanje poslovne aktivnosti zbog posebne okolnosti uvjetovane koronavirusom COVID -19.

Program je usmjeren na poduzetnike koji obavljaju gospodarsku djelatnost (trgovačka društva, obrti, OPG-vi i samostalne profesije).

**Potpora iz Programa može se koristiti isključivo namjenski za troškove nastale od 1. ožujka 2020. i to za:**

* troškove najma poslovnog prostora u kojem se gospodarska aktivnost odvija,
* troškove režija u poslovnom prostoru u kojem se gospodarska aktivnost odvija,
* troškove sirovina i materijala bitnih za rad osnovne djelatnosti, a koja su došla u dospijeće plaćanja u vremenu narušene gospodarske aktivnosti,
* troškove knjigovodstvenih usluga,
* drugi obrazloženi opravdani troškovi za očuvanje poslovne aktivnosti (naknade, članarine,…),
* financiranje troškova primjene mjera i standarda zaštite od koronavirusa COVID-19 (dezinficijensi, maske, pleksiglas pregrade i slično).

Predmet potpore mogu biti troškovi nastali do dana do kojeg Korisnik ostvaruje pravo na Potporu za očuvanje radnih mjesta u djelatnostima pogođenima Koronavirusom (COVID-19) HZZ-a.

Poduzetnicima kojima bude dodijeljena potpora za očuvanje poslovne aktivnosti ne smiju u razdoblju korištenja ove mjere:

- povećavati troškove knjigovodstvenih usluga,

- povećavati troškove najma poslovnih prostora,

- povećavati troškove režija promjenom tarifnih i obračunskih sustava,

- koristiti nenamjenski dodijeljena sredstva.

Korisnik potporu može ostvariti samo jednom. Ukoliko je za iste troškove korisnik ostvario pravo na potporu iz drugog proračuna (državnog ili županijskog), ne može za isto ostvariti pravo na potporu po osnovu ovog Programa.

**Visina subvencije iznosi**

* **7.000 kn jednokratno poslodavcima koji zapošljavaju 5 ili više radnika,**
* **5.000 kn jednokratno poslodavcima koji zapošljavaju 3 ili 4 radnika,**
* **3.000 kn jednokratno poslodavcima koji zapošljavaju 1 ili 2 radnika,**

**zaposlenih kod primatelja potpore na puno radno vrijeme na dan 20.03.2020.**

1. **RASPISIVANJE JAVNOG POZIVA**

**Članak 6.**

Za provedbu mjera iz ovog Programa, koje sukladno Zakonu o poticanju razvoja malog gospodarstva predstavljaju potporu male vrijednosti, Grad Zlatar raspisuje javni poziv.

Javni poziv raspisuje gradonačelnik, a objavljuje se na službenim mrežnim stranicama Grada Zlatara.

Javni poziv otvoren je za podnošenje prijava do iskorištenja sredstava planiranih Proračunom Grada Zlatara za tekuću godinu, a zaključno do 1. kolovoza 2020.

Tekst javnog poziva sadrži prihvatljive korisnike, mjere i kriterije za dodjelu potpore, popis dokumenata koji se dostavljaju uz zahtjev, rokove i način podnošenja zahtjeva, način kontrole namjenskog utroška dobivenih sredstava i podatke o informacijama.

1. **POSTUPAK PODNOŠENJA ZAHTJEVA**

**Članak 7.**

Zahtjev za dodjelu potpore podnosi se na posebnom obrascu za prijavu na javni poziv kojem se prilaže:

* Preslika obrtnice i preslika osobne iskaznice vlasnika obrta, izvadak iz sudskog registra, izvadak iz upisnika poljoprivrednih gospodarstva i preslika osobne iskaznice nositelja OPG-a,
* Dokaz od strane Hrvatskog zavoda za zapošljavanje da su prijavitelju na ovaj javni poziv odobrena i/ili isplaćena sredstva temeljem Potpora za očuvanje radnih mjesta u djelatnostima pogođenim koronavirusom (COVID-19), kao dokaz prilaže se dostupno:

1. Izvadak iz žiro-računa kojim se dokazuje uplata Hrvatskog zavoda za zapošljavanje vezana uz Potpore za očuvanje radnih mjesta u djelatnostima pogođenim koronavirusom, uz obvezu naknadnog prilaganja Obavijesti o pozitivnoj ocijeni zahtjeva i/ili Ugovor o dodjeli Potpore za očuvanje radnih mjesta u djelatnostima pogođenim koronavirusom (COVID -19) u Izvještaju o namjenskom utrošku potpore;
2. Obavijest/rješenje o dodjeli potpore za očuvanje radnih mjesta u djelatnostima pogođenima koronavirusom (COVID – 19);
3. Ugovor o dodjeli Potpore za očuvanje radnih mjesta u djelatnostima pogođenima koronavirusom (COVID-19) potpisan sa Hrvatskim zavodom za zapošljavanje;

* JOPPD obrazac za ožujak i travanj 2020. s potvrdom Porezne uprave o zaprimanju (ukoliko je primjenjivo),
* presliku žiro računa s pripadajućim IBAN brojem,
* izjavu da nema nepodmirenih obveza prema Gradu Zlataru (prilog zahtjevu),
* dokaz da nema nepodmirenih poreznih obveza, što dokazuje potvrdom Porezne uprave (ne starijom od 30 dana),
* izjava o dodijeljenim potporama male vrijednosti (prilog zahtjevu),
* druga dokumentacija utvrđena Javnim pozivom donesenim na temelju ovog Programa.

Na zahtjev Grada, podnositelj zahtjeva je dužan dostaviti i druge tražene podatke i dokumentaciju potrebnu za ocjenu osnovanosti zahtjeva.

1. **DODJELA POTPORE**

**Članak 8.**

Zahtjev za dodjelu potpore iz ovog Programa dostavlja se Jedinstvenom upravnom odjelu Grada Zlatara na propisanom obrascu do 1. kolovoza 2020.

Zahtjevi se rješavaju prema redoslijedu prispijeća do utroška sredstava predviđenih proračunom Grada Zlatara za tekuću godinu.

Na osnovu provedenog javnog poziva, dostavljenih zahtjeva i ocjene dopuštenosti pojedine potpore od strane Povjerenstva za dodjelu potpore poduzetnicima, gradonačelnica Grada Zlatara donosi odluku o dodjeli potpore, koja se dostavlja Korisniku potpore, čime se potpora smatra dodijeljenom, bez obzira na vrijeme isplate.

Odluka iz prethodnog stavka nije upravni akt te na isti ne postoji mogućnosti žalbe ni pokretanja upravnog spora.

Cjelokupni iznos potpore uplaćuje se na žiro – račun Korisnika.

Jedinstveni upravni odjel Grada Zlatara će izvijestiti Korisnika da mu je dodijeljena potpora male vrijednosti te čuvati podatke i dokumentaciju o dodijeljenim potporama male vrijednosti deset godina od dana dodjele.

**Članak 9.**

U slučaju da Korisnik želi odustati od dodjele sredstava iz ovog Programa dužan je podnijeti Zahtjev za odustajanje u pismenom obliku.

Ukoliko Korisnik podnese Zahtjev za odustajanje u fazi administrativne obrade Zahtjeva za potporu, odnosno prije donošenja Odluke, Grad Zlatar će prekinuti sve aktivnosti nad Zahtjevom za potporu te će istom na zahtjev izdati Potvrdu o odustajanju.

**Članak 10.**

Radi kontrole namjenskog korištenja sredstava Korisnik potpore se obvezuje Gradu Zlataru dostaviti Izvještaj o namjenskom utrošku potpore najkasnije do 30. studenog 2020.

Korisnik potpore dužan je omogućiti Gradu Zlataru kontrolu namjenskog utroška dobivene potpore.

**Članak 11.**

Grad Zlatar zadržava pravo zahtijevati povrat isplaćenih sredstava, ukoliko se utvrdi utrošak istih suprotno odredbama ovog Programa i Javnog poziva donesenog na temelju ovog programa, i to posebno u slučajevima da nisu utrošena sva odobrena sredstva odnosno da sredstva nisu utrošena namjenski.

Korisnik potpore dužan je najkasnije u roku 60 dana od primitka zahtjeva za povrat vratiti sva neutrošena sredstva te nenamjenski utrošena sredstva.

Ukoliko korisnik potpore ne vrati sredstva u utvrđenom roku, Grad Zlatar će povećati dospjele iznose dodavanjem zatezne kamate.

U slučaju kada korisnik potpore ne vrati neutrošena ili nenamjenski utrošena sredstva, Grad Zlatar će donijeti odluku o isključenju korisnika potpore iz svih gradskih potpora u narednih 5 godina.

**Članak 12.**

Bespovratna novčana sredstva koja se temeljem ovog Programa dodjeljuju smatraju se državnim potporama male vrijednosti (*de minimis* potporama) te stoga postoji obveza primjene uvjeta za dodjelu potpore male vrijednosti sukladno važećim pravilima o potporama male vrijednosti iz Uredbe komisije (EU) br. 1407/2013. (Službeni list Europske unije, serija L, broj 352/1, 24. prosinca 2013.).

Osnovne odredbe iz ove Uredbe su:

Potporom male vrijednosti smatra se svaka potpora pojedinom poduzetniku čiji ukupni iznos ne prelazi 200.000,00 eura u kunskoj protuvrijednosti prema srednjem tečaju Hrvatske narodne banke na dan isplate u razdoblju od tri fiskalne godine (tekuća i dvije prethodne godine), neovisno o razini davatelja koji dodjeljuje potporu male vrijednosti (ministarstva, gradovi, županije i sl.). Pri tome, ukupna potpora male vrijednosti koja se dodjeljuje poduzetniku u sektoru cestovnog prometa ne smije premašiti 100.000,00 eura tijekom bilo kojeg razdoblja od tri fiskalne godine.

Sukladno članku 2., točka 2. Uredbe 1407/2013., pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa: a) jedno poduzeće ima većinu glasačkih prava dioničara ili članova u drugom poduzeću; b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća; c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća; d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću. Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

Korisnik potpore dužan je Gradu Zlataru dostaviti izjavu o svim drugim potporama male vrijednosti koje je zaprimio tijekom tekuće godine kao i tijekom prethodne tri fiskalne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore.

Grad Zlatar prilikom dodjele potpore male vrijednosti ima obvezu izvijestiti Korisnika da mu je dodijeljena potpora male vrijednosti, voditi evidenciju o dodijeljenim potporama male vrijednosti po pojedinim Korisnicima, te čuvati podatke o dodijeljenim potporama male vrijednosti deset godina od dana dodjele.

Grad Zlatar će podatke o dodijeljenim potporama male vrijednosti, sukladno Pravilniku o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti (NN 125/17), dostaviti Ministarstvu financija RH na način propisan rečenim Pravilnikom.

1. **ZAVRŠNE ODREDBE**

**Članak 13.**

Financijska sredstva za potpore koje su predmet ovog Programa osigurat će se u Izmjenama i dopunama Proračuna Grada Zlatara za 2020. godinu.

**Članak 14.**

Ovaj Program stupa na snagu osmog dana od dana objave u „Službenom glasniku Krapinsko-zagorske županije“.

KLASA: \_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

U Zlataru\_\_\_\_\_\_\_\_\_\_\_\_\_2020.

PREDSJEDNICA

GRADSKOG VIJEĆA

Danijela Findak